**Kap 5: Greikka antihkkaáigi**

Duogáš dieđut Greikka ja Romariikka antihkkaáigái.

Antihkkaáigi álggii Greikkas birrasii jagi 700 o.m.á ja nogai birrasii jagi 500 m.m.á.  Antihkka sátni mearkkaša *dološ*. Olbmot elle smávit guovlluin ovttas. Daid gohčodedje polisstáhtan. Athen lei stuorámus ja fámoleamos polisstáhta. Albmát stivrejedje stáhtaid. Nissonat, šlávat ja sisafárrejeaddjit eai ožžon maidege mearridit. Sii ledje albmáid opmodagat. Polisstáhtat dávjá sohte vuostálagaid. Juohke polisstáhta dáhtui buoremus šaddoeatnamii. Ollu olbmot báhtaredje sođiid geažil ja levve miehtá gaskaábi, čáhppesmeara ja Uhcaasia. Persialaččat fallehedje Greikkalaččaid jagi 400 o.m.á. muhto sii eai nagudan oažžut fámu. Greikkalaččaid fápmu ain viidánii ja sin stivrenguovllut ain sturro.

Athen vuođđudii máilmmi vuosttaš demokratiija gos álbmotstivren dáhpáhuvai. Álbmotstivraláhtut gesse geat galge stivret riikka ja čohkkát duopmostuoluin. Nissonat eai ožžon válljet ja eaige ožžon oasálastit politihkalaš áššiin. Dušše friddja albmát badjel 18 sáhtte dan.

Greikkalaččaid áigerehket álgá das go vuosttaš Olympia-gilvvut čađahuvvojedje jagi 776 o.m.á. Sis ledje ollu ipmilat. Ipmilat ledje olbmo hámis muhto dain ledje attáldagat mat sáhtte dahkat buori dahje baháid. Sii bálvaledje ipmiliid sihke lášmmohallama bokte, dáidaga bokte ja teáhterčájálmasaid bokte. Greikkalaččaid huksenmállet, teáhterat ja dáidda lea bistán gitta otnážii go huksenávnnas lei geađgi. Otná huksenvuogit ja dáidda lea viežžan ollu jurdagiid ja vugiid antihkkaáiggis. Maiddái filosofaid Sokrates, Platon ja Aristotelesa jurdagat leat seilon ja digaštallon gitta otnážii.

Antihkka soahtefievrrideddjiid áigumuš lei vuollástit olles máilmmi. Jagi 300 o.m.á Stuorra Aleksander njolggástii heasttainis ja soalddáhiiguin ja vuollástii ollu guovlluid miehtá Greikka, Persia, Egypt ja Mesopotamia. Su máilmmiriikka ii seilon guhkká.

Roma

Roma vuođđuduvvui Tiber joga guovllus jagi 500 o.m.á. Romalaččat álggus vuollástedje Italia, dasto oasi Davvi- Afrihkás, Asias ja Eurohpás. Sii vuollástedje maiddái Greikka guovlluid. Roma keaisárat ledje oktomearrideaddjit ja huksejedje stuorra fámolaš soahteveagaid ja válljejedje buoremus albmáid soalddáhin. Loahpas šattai Romariikka menddo stuoris. Soalddáhat eai bihtán šat fáktet buot guovlluid. Germanárat cuvkejedje ja vuollástedje Oarje Romariikka birrasii jagi 400 m.m.á. Nuorta-Romariikka bistti ain 1000 jagi. Nuorta-Romariikkas lei Konstantinopel oaivegávpot, maid Keaisár Konstantin lei vuođđudan. Dat vuollástuvvui jagi 600 m.m.á go Šlávalaš álbmogat bohte. Das maŋŋá álgá gaskaáigi ja risttalašvuohta leavvagođii.

Bearraša áhčis lei buot fápmu ja galge stivret nissoniid ja mánáid badjel.

Ollu das maid romalaččat leat álggahan ja vuođđudan, leat otne ain ánus. Sin eallinvuohki leamaš vuođđun min eallinvugiide ja jurddašanvugiide.

**Maid dadjá ML06?**

*Oahpahusa mihttu lea ahte oahppi galgá máhttit*

* *guorahallat antihkaáiggi greikka ja romalaš servodagaid, ja gávdnat ovdamearkkaid das movt dát kultuvrrat leat báidnán min iežamet kultuvrra*

**Evttohusat das mo heive dán kapihttala álggahit**

Ságastehket Olympiagilvvuid birra. Dálve-gilvvut ja Geasse-gilvvut. Man dávjá leat? Goas ja gos lei maŋimuš? Goas ja gos lea boahtte háve? Maid galget 5 rieggá govvet? (Máilmmiosiid), Kárttas iskat gos lea Olympiavárri, Greikkas. Oahppit sáhttet maid lohkat muitalusa girjjis s. 89 ja čađahit “dahkat ja oahppat eambbo” nr. 7 s. 97.

**Doahpagat mat leat guovddážis dán kapihttalis:**

antihkka, gávpotstáhta, demokratiija, jienastit, sisafárrejeaddji, politihkkár, ráđđehus, virgi, filosofa, jurddašeaddji, astoáigi, beakkálmasat, gudni, neavttár, gilvvut, gilvvasadji, ipmilat, bázzi, árbi, báidnit (váikkuhit), dáidda

**Ávdnasat mat berrejit leat ceahkkelanjas/ráhkkaneapmi:**

Atlas, giehtagirjjit Greikka antihkkaáiggi birra, interneahtta, ávdnasat maid dárbbaša go áigu čađahit Olympia gilvvuide: diskos, sáiti, sáddoroggi

**Girjjit ohppiide:**

Chrisp, Peter (2003). Det gamle Hellas.- [Oslo] ; Damm.- 37 s.

**Girjjit oahpaheddjjiide:**

Aschehougs Verdenshistorie bd 3 ja 4.

**Vástádusat:**

**Loga ja vástit s 96**

1. Greikkas
2. Su jagi 700 o.m.á rájes gitta jagi 300 o.m.á
3. 300
4. Athen
5. Dievdu badjel 18 jagi.
6. Gávppašanbáiki guovdu gávpoga
7. 7 jahkásaččat
8. Batnima, dállodoalu, gođđima,
9. Matematihkka, musihkka, lohkan, čállin ja lášmmohallan. Sii galge maid oahppat čábbát ságastallat.
10. Sokrates, Platon, Aristoteles, Hippokrates. Oahppit sáhttet čállit/muitalit veahá sin birra.
11. Olympia váris
12. Zevs
13. Greikkalaččat

**Dahkat ja eambbo oahppat s 96 – 97**

2.Deháleamos diehtu dán oasis lea:Vuosttaš demokratiijas eai ožžon nissonat, šlávat, sisafárrejeaddjit ja gánddat vuollil 18 jagi, jienastit.

3. Sámediggi, stuorradiggi. Mo dat leat organiserejuvvon ja mo leat válljemat ja man dávjá. Mo sii ožžot jienaid. Gielddastivra. Mo dat doaibmá? Ceahkki sáhttá čuovvut muhtin gielddastivrračoahkkima? Oahppit sáhttet rollastohkosa ráhkadit: Ásahit guokte dahje golbma bellodaga. Dahkat válljenprográmma: Maid áigubehtet ovddidit/buoridit ja mo.

4. Verddediagrámma heive dása geavahit. Diagrámma gávdno neahttasiiddus. *Mo organiseret ja systematiseret dieđuid.*

6. Rehkenastinvuohki:

Min jagi rájes gitta jagi 0 rádjái lea 2010 jagi. Lassin ferte vel bidjat 776, go vuosttaš Olympiagilvvut ledje jagi 776 o.m.á. Vástádus šaddá: **2786 jagi lea dassái go vuosttaš Olympiagilvvut čađahuvvojedje.**

1. Platon:

427-347 = 80 jagi.

Sokrates:

470 – 399 = 71 jagi

Aristoteles:

384 – 322 = 62 jagi.